Ondersoek gelas ná swart seun glo swembad belet isDie swembad by die Klipspringer-gasteplaas en -woonwapark in Modimolle. Foto: Facebook Min. Derek Hanekom het sy departement se regspan opdrag gegee om die beweerde voorval na die Menseregtekommissie te verwys vir ondersoek. Die Pos het vroeër berig dat ŉ 15-jarige swart seun glo op Nuwejaarsdag deur die eienaar van die gasteplaas gevra is om uit ’n swembad te klim. Die seun was daar saam met Arrie van Rheede en sy gesin, by wie hy al drie jaar woon nadat sy ma, wat die gesin se huishulp was, siek geraak het. “Ek kan net dink watter vernedering en pyn enige persoon sal voel in dié omstandighede, wat nog te sê ŉ kind wat die feestelikheid geniet. Die geveg teen rassisme is nie onderhandelbaar nie,” het Hanekom gesê. “Sommige vorme van rassisme word steeds deur ŉ klein minderheid beoefen. Sulke optrede hoort nie in ŉ demokratiese samelewing wat gedryf word deur die waardes van gelykheid en nierassisme nie.” Praveen Naidoo, Hanekom se woordvoerder, het gesê die voorval is Woensdag amptelik by die Menseregtekommissie aangemeld.